b'\n_START_ARTICLE_\nEva Bo\xc5\xa1tjan\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nPo zaklju\xc4\x8denem \xc5\xa1olanju na Srednji pedago\xc5\xa1ki \xc5\xa1oli je nadaljevala \xc5\xa1tudij na ljubljanski Filozofski fakulteti Univerze v Ljubljani. Diplomsko nalogo z naslovom Kak\xc5\xa1en je dober jumbo plakat, je uspe\xc5\xa1no zagovarjala junija 1996, pod mentorstvom prof. dr. Janeka Muska. Po diplomi se je kot svetovalka za podro\xc4\x8dje kadrov usmerila k raziskovanju procesa vodenja in \xc4\x8dustvene inteligentnosti. Po letu prakse se je odlo\xc4\x8dila za nadaljevanje \xc5\xa1tudija na podiplomski stopnji, ki jo je zaklju\xc4\x8dila februarja 2002 z zagovorom magistrskega dela Osebnostne zna\xc4\x8dilnosti uspe\xc5\xa1nih managerjev, pod mentorstvom prof. dr. Edvarda Konrada. Leta 2008 je postala doktorica znanosti z dizertacijo Vpliv vedenja in motivov vodje na pripadnost, delovno u\xc4\x8dinkovitost, motivacijo in zadovoljstvo zaposlenih. Leta 2003 je pridobila naziv asistentke za predmet Psihologija dela in organizacije na ljubljanski Filozofski fakulteti in od februarja 2004 je vodila vaje pri tem predmetu. V zadnjem \xc4\x8dasu skrbi tudi za koordinacijo obvezne \xc5\xa1tudijske prakse na oddelku. Poleg zaposlitve na Filozofski fakulteti je delovala tudi kot svetovalka na podro\xc4\x8dju kadrovskega svetovanja, ki vklju\xc4\x8duje direktno iskanje in selekcijo vodilnih in visoko strokovnih kadrov, izvajanje analiz delovnega zadovoljstva, psiholo\xc5\xa1ko svetovanje managerjem, merjenje organizacijske klime in kulture, uvajanje letnih pogovorov, u\xc4\x8dinkovito vodenje kadrovske funkcije v podjetju, pomo\xc4\x8d pri konfliktnih/kriznih situacijah in svetovanje s podro\xc4\x8dja razvoja kadrov. Danes je zaposlena na Filozofski fakulteti Univerze v Ljubljani s polnim delovnim \xc4\x8dasom kot docentka za psihologijo dela in organizacije.\n_START_SECTION_\nPedago\xc5\xa1ko delo\n_START_PARAGRAPH_\nLeta 2003 je pridobila naziv asistentke za psihologijo dela na ljubljanski Filozofski fakulteti in od februarja 2004 vodi vaje iz tega predmeta. Leta 2007 in 2010 je bila ponovno izvoljena za to funkcijo. Jeseni 2011 je bila izvoljena v naziv docentke za podro\xc4\x8dje psihologije dela. Kot predavateljica pou\xc4\x8duje predmete Kadrovska psihologija in Organizacijska psihologija, poleg tega \xc5\xa1e vodi seminar pri predmetu Psihologija dela.'